Diari Oficial de la Generalitat Valenciana


Sumari del DOGV 1602, del 09-08-1991 (1991/822349)

RESOLUCIÓ de 26 de juliol de 1991, del Director General de l'Institut Valencià d'Administració Pública, sobre validació de cursos de formació i perfeccionament per l'Institut Valencià d'Administració Pública.
----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   1602

Data del DOGV
:   09-08-1991

Secció del DOGV
:   ALTRES DISPOSICIONS

Número del document
:   1991/822349


Data del document
:   26-07-1991

Organisme emissor
:   Conselleria d'Administració Pública

Tipus de document
:   Resolució

Anàlisi jurídica

Resolució de 26 de juliol de 1991, del Director General de l'Institut Valencià d'Administració Pública, sobre validació de cursos de formació i perfeccionament per l'Institut Valencià d'Administració Pública.  
En l'acord subscrit per la Generalitat Valenciana amb representants sindicals, el 18 d'abril de 1991, s'hi fa referència a la tendència cap a l?elaboració d'un Pla únic de Formació de tota la Generalitat Valenciana, sense perjuí de l'autonomia de cada institut per a la seua execució.  
Per altra banda, la Resolució de 12 de desembre de 1990, per la qual s'anunciava l'oferta per a la realització de cursos corresponents al Pla de Formació 1991, ha marcat una pauta a seguir en els pròxims anys, pel que fa a incloure dins d'un únic bloc formatiu les diverses matèries que són objecte dels distints cursos programats per l?Institut Valencià d'Administració Pública.  
Tot això condueix a la necessitat de sistematitzar la formació en l?àmbit de la Generalitat Valenciana, tot evitant l'acció formativa dispersa i la realització de cursos fora dels programes establerts com a resultat de l'anàlisi sobre necessitats de formació del personal al servei de les administracions públiques de la Comunitat Autònoma Valenciana.  
No pot ignorar-se, per altra part, que el Decret 117/1991, de 26 de juny, del Consell de la Generalitat Valenciana, pel qual s'aprova el barem general d?aplicació als concursos de mèrits per a la provisió de llocs de treball, estableix en l'apartat 3.2, que els cursos convocats o organitzats per entitats que no siguen la Universitat, els instituts o escoles oficials de formació de funcionaris, només tindran valor quan hagueren estat homologades per l?Institut Valencià d'Administració Pública. Per tant, resolc:  
Primer  
Només seran validats per l?Institut Valencià d'Administració Pública aquells cursos destinats al personal a què es refereix l'article 1.1 del Decret Legislatiu, de 20 de març de 1991, pel qual s'aprova el text refós de la Llei de la Funció Pública valenciana, i que siguen organitzats i realitzats per altres administracions públiques distintes de la Generalitat Valenciana, institucions o entitats de dret públic, sempre que l?Institut Valencià d'Administració Pública hi tinga formalitzats convenis de col·laboració.  
Segon  
Els cursos hauran de tenir una publicitat adient en la seua convocatòria perquè quede assegurat, al màxim possible, el seu coneixement pel col·lectiu a què van destinats; preferentment, la publicitat serà garantida mitjançant la publicació de la convocatòria en el Diari Oficial de la Generalitat Valenciana, en el Butlletí Oficial de l?Estat, en el Butlletí Oficial de la Comunitat Autònoma corresponent o en el Butlletí Oficial de la Província, segons els casos.  
Els criteris de selecció d'assistents que establesca la convocatòria hauran de ser objectius i adequats a les característiques dels cursos convocats.  
Tercer  
Per a ser considerats com a tals, caldrà que els cursos tinguen una durada mínima de quinze hores.  
No tindran la consideració de cursos, les activitats de distinta naturalesa com per exemple, els seminaris, les taules rodones, els debats, conferències, congressos, etc.  
Quart  
El professorat de les diferents matèries dels cursos haurà de pertànyer al professorat oficial o bé ser personal en actiu al servei de l'Administració pública expert en la matèria; també podran actuar com a professors, professionals de reconeguda preparació i competència del sector privat, quan calga per raó dels continguts tècnics de la matèria que s'haja d'impartir, la qual cosa s'acreditarà adequadament.  
Cinquè  
L'assistència de l'alumnat als cursos haurà de ser controlada per a garantir un mínim aprofitament del curs. En tot cas, caldrà l'assistència del 85% del total d'hores de durada del curs, siguen justificades o no les faltes d'assistència.  
Sisé  
L'Institut Valencià d'Administració Pública solament expedirà certificats d'aprofitament, per això els assistents als cursos hauran de superar al final una prova per tal d'avaluar-ne el contingut.  
Seté  
En tot cas, prèviament a la convocatòria del curs corresponent, caldrà trametre a l'Institut Valencià d'Administració Pública el projecte de convocatòria i una memòria on conste, com a mínim, el lloc de realització del curs, els programes, el contingut i el material didàctic que s'utilitzarà, el professorat, els criteris de selecció dels assistents i tipus de proves d'avaluació d'aprofitament del curs. Una vegada acordada la validació d'aquest, i amb posterioritat a la seua realització, es trametran a aquest Institut les relacions certificades d'assistents corresponents, indicant-hi si compleixen o no el nombre d'hores de assistència previst i si han superat o no les proves avaluatòries finals, a fi de lliurar el certificat corresponent.  
Vuité  
Els cursos que puguen organitzar les diverses conselleries i els seus organismes autònoms, amb els seus propis mitjans formatius, dirigits al personal a què es refereix l'article 1.1 del Decret Legislatiu, de 20 de març de 1991, pel qual s'aprova el text refós de la Llei de la Funció Pública valenciana, hauran de ser comunicats a l'Institut Valencià d'Administració Pública perquè siguen inclosos, si cal, en el Pla de Formació de dit institut, a efectes de la seua validació.  
Durant la fase d'elaboració del Pla de Formació, l?Institut Valencià d'Administració Pública s'adreçarà a les distintes conselleries i als seus organismes autònoms, per tal de comunicar-los el termini de què disposaran per a la proposta dels cursos a què es refereix el paràgraf anterior.  
Nové  
Resta sense efecte la Resolució de 27 de juny de 1990, del Director General de l?Institut Valencià d'Administració Pública, per la qual s'establien les condicions de validació per aquest Institut dels cursos de formació i perfeccionament realitzats per uns altres organismes de la Generalitat o d'altres administracions públiques de la Comunitat Valenciana.  
València, 26 de juliol de 1991.  
El Director de l?IVAP:   
Rafael de Juan i Fenollar.